PIMO มั่นใจรายได้ปีนี้โต 20% แตะ 1 พันลบ. รับออเดอร์ลูกค้ารายใหญ่ทะลัก
PIMO มั่นใจรายได้ปีนี้โตเข้าเป้า 20% แตะ 1 พันลบ.หลังออเดอร์ลูกค้ารายใหญ่ทั้งอเมริกา ออสเตรเลีย เข้ามาแล้ว 75% ของกำลังการผลิตรวม คาดหนุนผลงานปีหน้าโตต่อเนื่อง
9 พ.ย. 2564

นายวสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO ผู้ประกอบธุรกิจหลักผลิตมอเตอร์ไฟฟ้าเครื่องปรับอากาศ (Air Conditioning Motor) มอเตอร์ที่ใช้ในอุตสาหกรรมทั่วไป (Induction Motor)  เครื่องสูบน้ำ ปั๊มหอยโข่ง มอเตอร์สำหรับสระว่ายน้ำ มอเตอร์สำหรับปั๊มบ้าน (Submersible Pump,Pool Spa Pump and Home Pump) เปิดเผยว่า ผลการดำเนินงานของบริษัทฯ ตามงบการเงินรวมและงบการเงินเฉพาะกิจการ สำหรับไตรมาส 3/2564 สิ้นสุดวันที่ 30 กันยายน 2564 มีรายได้อยู่ที่ 261.53 ล้านบาท และมีกำไรสุทธิอยู่ที่ 30.64 ล้านบาท  ส่วนผลการดำเนินงานของบริษัทฯ ตามงบการเงินรวม สำหรับงวด 9 เดือน สิ้นสุดวันที่ 30 กันยายน 2564 มีรายได้อยู่ที่ 730.38 ล้านบาท และมีกำไรสุทธิอยู่ที่ 75.09 ล้านบาท
โดยเป็นผลมาจากยอดขายทุกผลิตภัณฑ์ทั้งในประเทศและต่างประเทศ ได้แก่ มอเตอร์แอร์ มอเตอร์ปั๊มบ้าน มอเตอร์กำลังและมอร์เตอร์ปั๊มน้ำ (Axial – Flux pool : BLDC) ประกอบกับรายได้จากการขายเศษซิลิคอนที่เป็นความต้องการของตลาดในช่วงนี้ทำให้ราคาขายต่อกิโลกรัมเพิ่มขึ้น 26% เมื่อเทียบกับสิ้นปี 2563 นอกจากนี้ยังได้รับผลกำไรจากอัตราแลกเปลี่ยน ได้แก่ สกุลเงินดอลลาร์สหรัฐและสกุลเงินดอลลาร์ออสเตรเลียที่ปรับตัวดีขึ้นมากกว่าปีที่ผ่านมา ส่วนเป้าหมายรายได้ในปีนี้บริษัทฯ ยังคงคาดว่าจะเติบโตตามเป้าหมาย 20% หรือแตะ 1,000 ล้านบาท จากปีก่อนที่ทำได้ 812.75  ล้านบาท
“ทิศทางธุรกิจปีหน้าบริษัทฯ คาดว่ามีแนวโน้มเติบโตต่อเนื่องจากปีนี้ เพราะมีออเดอร์จากลูกค้ารายใหญ่ทั้งอเมริกา ออสเตรเลีย เข้ามาแล้ว 75% ของกำลังการผลิตรวม โดยเป็นออเดอร์มอเตอร์ชนิดพิเศษหรือ BLDC เกือบ 100% ส่วนความคืบหน้าการผลิตมอเตอร์ EV ที่บริษัทฯ ได้ร่วมกับพันธมิตรจีพี มอเตอร์ (ประเทศไทย) ศึกษาและพัฒนาโครงการมอเตอร์สำหรับรถจักรยานยนต์ไฟฟ้าให้มีเสถียรภาพ ปัจจุบันอยู่ระหว่างการพัฒนาโครงการดังกล่าวร่วมกับ สวทช.และคาดว่าไตรมาส 1/2565 พันธมิตรจากต่างประเทศจะเดินทางเข้ามาดูโรงงานในประเทศไทยได้หลังจากที่เปิดประเทศไปเมื่อวันที่ 1 พฤศจิกายนที่ผ่านมา”  นายวสันต์ กล่าว
 
 
 